钟期听琴赋
王太真 (Tang)
寂兮琴之德。寥兮琴之声。德彻阴阳之奥。声涵淳粹之精。体空洞。响真清。伟上皇之遗功。超万祀之垂名。祗闻成连伯牙以传曲。忽睹师文子春而移情。俟良知转化。靡忒钟子期。故有空山之谷。清涧之湄。幽人髣髴。绝粒茹芝。凭高梧。引长飔。激楚窈窕。流波逶迤。阳阿布濩。结绿参差。高秋风冷。远浦霜滋。素月满。繁星稀。雅调闲逸。流风远吹。钟期当日。倾耳志之。怡性惬灵。中矩应规。踌躇四顾。侯其袆而。曰听商则知愁霖春零。闻角乃睹韶华秋荣。羽发则寒生朱夏。徵来则暑移元英。陵厉翕忽。消息竭盈。君子悦怿。导心和平。斯实庖丁投刃而节应。郢人运斤而风生者也。夫其高张绝弦。韵清调苦。惝恍恻惑。一龙一虎。猛将之逐虏。冰雪操。兰蕙薰。嶷兮崇山。劲若寒云。烈士之谏君。跂燕赵。望江汉。行路难。杳无畔。淋漓沸渭。牢落泮涣。游子之悽断。徽未抚。涕横流。悲宿昔。心悠悠。樵童牧竖登孤邱。哀引南音。一何楚囚。兴歌百里。又喜子游。应事态移。体物声愁。或飞而不速。或拥而不留。愔愔泠泠。穷微达幽。一偶钟生之听。妙极而不周。于是夔襄愕眙。昭旷咄咨。音有至而乃发。发当及乎此时。乃理云和。写咸池。感天地。动神祇。元鹤鼓舞。凤凰来仪。风雷并。云雨随。黄帝之所听莹。伊代人畴敢以窥。钟子兀然。收听反视。沈吟不已。感乐之至精。得音之微旨。信音之难。盖由有此。诚在听之以心。安可察之以耳。嗟嗟琴韵尽美矣。